INTUCH เล็งทบทวนเป้ารายได้ปีนี้จากเดิมที่คาดว่ารายได้จะเติบโตราว 3-5%
INTUCH เล็งทบทวนเป้ารายได้ปีนี้จากเดิมที่คาดว่ารายได้จะเติบโตราว 3-5% ตามคาดการณ์ GDP ปรับลง มองแนวโน้มปันผลจาก ADVANC ลดลงแต่ให้มองว่าการเข้าประมูลจะเป็นผลดีในระยะยาวมากกว่า
17 พ.ค. 2559

นางสาวทมยันตี คงพูลศิลป์ ผู้ช่วยกรรมการผู้อำนวยการสำนักนักลงทุนสัมพันธ์ บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยว่า ในเดือน ส.ค.นี้บริษัทเตรียมทบทวนเป้าหมายรายได้ในปีนี้อีกครั้ง จากเดิมที่คาดว่ารายได้จะเติบโตราว 3-5% บนสมมติฐานอัตราการขยายตัวทางเศรษฐกิจ (GDP) ของไทยขยายตัว 3.5%
อย่างไรก็ดีขณะนี้หลายสำนักได้ประเมิน GDP ปีนี้เติบโตลดลงเหลือ 3% ประกอบกับ เศรษฐกิจโลกยังมีความผันผวน และ การแข่งขันที่รุนแรง ซึ่งจากปัจจัยดังกล่าวทำให้บริษัทฯต้องทบททวนแผนธุรกิจใหม่         
ด้านการลงทุน Venture Capital บริษัทฯยังคงงบการลงทุนปีนี้ไม่เกิน 200 ล้านบาท โดยตั้งแต่ปี 55 จนถึงปัจจุบัน บริษัทฯใช้เงินทุนไป 272 ล้านบาท จำนวน 9 ธุรกิจ โดยล่าสุดบริษัทฯได้ขายธุรกิจไป 1 แห่ง มีผลกำไรมากกว่า 100% ซึ่งการพิจารณาเข้าลงทุนนั้นบริษัทฯจะมองผลตอบแทนจากการลงทุนไม่ต่ำกว่า 10%
ส่วนการลงทุนระหว่างบริษัท อินทัช มีเดีย จำกัด และบริษัท ฮุนได โฮมช็อปปิ้ง เน็ตเวิร์ค คอร์ปอเรชั่น จำกัด ประเทศเกาหลี ซึ่งมีการก่อตั้งบริษัทร่วมทุน บริษัท ไฮ ช็อปปิ้ง จำกัด (HIGH Shopping) เพื่อทำธุรกิจโฮมช้อปปิ้งในประเทศไทยนั้น มองว่าในอีก 5 ปีข้างหน้าจะเติบโตอย่างมาก จากปีนี้ที่คาดการณ์ว่าจะมีรายได้ราว 500 ล้านบาท ซึ่งนโยบายการลงทุนของบริษัทฯต้องมองถึงโอกาส และการเติบโตเป็นหลัก
สำหรับกรณีที่คณะกรรมการกิจการกระจายเสียง กิจการโทรทัศน์ และ กิจการโทรคมนาคมแห่งชาติจะจัดให้มีการประมูลใบอนุญาตให้ใช้คลื่นความถี่สำหรับกิจการโทรคมนาคมคลื่นความถี่ย่าน 900 MHz ในวันที่ 27 พ.ค.นี้ ซึ่งกำหนดให้ยื่นซองประมูลในวันพรุ่งนี้ (18 พ.ค. 59) นั้นต้องให้ บมจ.แอดวานซ์ อินโฟร์ เซอร์วิส (ADVANC) เป็นผู้ให้ข้อมูลเรื่องดังกล่าว โดยอยากให้ติดตามในวันพรุ่งนี้
แต่ไม่ว่าทาง ADVANC จะเข้าประมูลคลื่นความถี่ 900 MHz หรือไม่นั้น จะกระทบต่อการจ่ายเงินปันผลในระยะสั้นให้ปรับตัวลดลง เนื่องจากหากไม่เข้าประมูลก็จะกระทบต่อความสามารถในการแข่งขัน แต่หากเข้าประมูลก็จะต้องจ่ายค่าใบอนุญาตที่ค่อนข้างสูง แต่อย่างไรก็ตามมองว่าการเข้าประมูลจะเป็นดีในระยะยาวมากกว่า